[{"text_idx": "#000002", "text": "Yn ddiweddar, mae pe\u0302l-droed a Chwpan y Byd wedi bod yn bwnc llosg bob diwrnod bron!\nMae Cwpan y Byd yn cael ei gynnal dros 28 diwrnod ac mae hynny\u2019n amser cyfarwydd iawn i rai ohonom ni gan mai dyma, ar gyfartaledd, yw hyd cylchdro merched.\nMae \u2018Cylchdro\u2019 yn brosiect creadigol sy\u2019n cael ei gynnal gan Iola Ynyr a Sioned Medi, artistiaid creadigol, ac mae\u2019r ddwy wrthi\u2019n brysur yn cynnal gweithdai sy\u2019n creu gofod diogel i drafod profiadau o\u2019r cylchdro.\nI wybod mwy am y prosiect, holodd Lysh ychydig o gwestiynau i Iola."}, {"text_idx": "#000003", "text": "Lysh Cymru: Fyswch chi\u2019n gallu dweud ychydig mwy am Cylchdro?\nIola Ynyr: Mae Sioned Medi a finnau yn rhan o grw\u0302p Ynys Blastig, sy\u2019n grw\u0302p o artistiaid sy\u2019n cefnogi llesiant trwy gelfyddydau a chreadigrwydd ac mae Cylchdro yn estyniad o hynny, bron. Ei fwriad ydi hyrwyddo pe\u0302l-droed merched a hyrwyddo ymwybyddiaeth o\u2019r cylchdro a chreu gofod saff i ferched allu trafod eu mislif heb gywilydd, a dangos fod y pw\u0302er gennym ni a does dim angen ei guddio fo, mae eisiau ei ddathlu fo.\n\u2018Da ni wedi bod yn mynd i ysgolion yn cynnal gweithdai Cylchdro yn ogystal ag efo timau pe\u0302l-droed hefyd drwy fynd i weld nhw i wylio a thrafod er mwyn dod i adnabod pa heriau sy\u2019n eu gwynebu nhw.\nLC: Beth ydach chi wedi ei ddysgu drwy gynnal y gweithdy?\nIY: Beth sydd wedi dod i\u2019r amlwg ydi gymaint o rwystrau a chymaint o dabw\u0302 sydd yna, yn enwedig mewn ysgolion. Mae\u2019r merched jest eisiau cael eu clywed ac yn byrlymu eisiau cael dweud!"}, {"text_idx": "#000004", "text": "Y bwriad ydi grymuso merched ond ar yr un pryd grymuso bechgyn.\nTydw i heb gynnal gweithdy gyda bechgyn eto, ond mae\u2019n amlwg fod gwaith i wneud wrth godi eu hymwybyddiaeth nhw o\u2019r mislif. Mae\u2019n bwysig ein bod ni\u2019n creu\u2019r gofod iddyn nhw drafod a dod i ddallt hefyd. Beth mae\u2019r merched wedi bod yn ddweud ydi eu bod nhw eisiau i fechgyn drio dallt yr ochr emosiynol a sut mae\u2019r mislif yn effeithio ar iechyd meddwl. Mae merched eisiau i fechgyn ddallt os ydi merch yn flin, tydi gofyn \u201cO, ti on?\u201d ddim yn dderbyniol."}, {"text_idx": "#000005", "text": "LC: Pam wyt ti\u2019n meddwl fod gwneud y cysylltiad rhwng y mislif a phe\u0302l-droed yn bwysig?\nIY: Wrth siarad efo\u2019r genod, mae\u2019n amlwg tydi\u2019r cyfleusterau ddim yna. Hyd yn oed os maen nhw\u2019n teimlo\u2019n ddigon da i fynd, toes dim toiledau gyda biniau addas i roi\u2019r gwastraff.\nMae Cylchdro yn ceisio codi ymwybyddiaeth o be\u2019 mae merched angen i godi eu hymwybyddiaeth nhw o beth mae merched angen i gefnogi nhw a thrio hwyluso sgyrsiau gyda hyfforddwyr hefyd. Dim gwneud lol mae merched os nad ydyn nhw\u2019n gallu chwarae. Mae angen gwrando a pharchu bod y mislif yn effeithio ar eu cyrff nhw.\nRoeddwn i\u2019n siarad efo un ferch sy\u2019n chwarae yn y go\u0302l, ac roedd hi\u2019n so\u0302n bod ei cramps hi yn effeithio ar ei gallu hi i ymestyn am y be\u0302l ac yn poeni bod ei pad hi am symud yn ystod y ge\u0302m.\nWedi dweud hynny, maen nhw i gyd wedi dweud hefyd weithiau mae jest bod ar y cae, hyd yn oed wrth waedu\u2019n drwm, yn gwneud iddyn nhw deimlo\u2019n well."}]